WACH MADUONG’ MA GASET WUOYOE
Miriambo ni Nyasaye En Didek
PARO MA JI MANG’ENY NIGO
“Din mar Katholik, din mar Othodoks, kod mar Protestant ma ginie dinde adek madongo maluongore ni Jokristo, wacho ni Nyasaye en nyadidek—Nyasaye Wuoro, Nyasaye Wuowi, kod Nyasaye Roho Maler. Kaluwore gi dindego, puonjno ok nyis ni nitie nyiseche adek, to ni nyiseche adekgi gin gimoro achiel.”—The New Encyclopædia Britannica.
ADIERA MAYUDORE E MUMA
Yesu, Wuod Nyasaye ne ok owacho ngang’ ni orom gi Wuon mare kata ni gin gimoro achiel. Kar mano, ne owacho niya: “Adhi ir Wuoro; nikech Wuora duong’ moloya.” (Johana 14:28) Nonyiso achiel kuom jopuonjrene kama: “Aidho adhi ka Wuora kendo Wuonu, ka Nyasacha kendo Nyasachu.”—Johana 20:17.
Roho maler ok en Nyasaye. Muma wacho ni ‘roho maler nopong’o’ Jokristo mokwongo, kendo Muma medo nyisowa ni Jehova nowacho niya: ‘Anaol roho mara kuom ji duto.’ (Tich Joote 2:1-4, 17) Roho maler ok en achiel kuom nyiseche adek. Kar mano, en teko mar Nyasaye.
GIMOMIYO NG’EYO ADIERA DWARORE
Karl Rahner gi Herbert Vorgrimler ma gin josomo ma nono weche din mar Katholik, nowacho ni “ng’ato ok nyal fwenyo tiend puonj mar Didek maok Nyasaye onyise fweny, to kata kapo ni omiye fweny ma kamano, pod ok onyal winjo tiend puonjno chuth.” Donge tek hero ng’at maok inyal ng’eyo? Ka en kamano, kare puonj mar Didek mono ji ng’eyo Nyasaye kendo here.
Marco, mosewuo kuome e gasedni, ne neno puonj mar Didek kaka gima ne mone ng’eyo Nyasaye. Owacho kama: “Ne chalona ka gima Nyasaye pandona kite mondo kik ang’eye. To mano nomiyo amedo kawe kaka ng’at man mabor gi dhano, ng’at ma midhiero, kendo maok nyal chop ire.” Kata kamano, “Nyasaye ok en Nyasach chochni.” (1 Jo Korintho 14:33, American Standard Version) Ok opandonwa kite. Odwaro ni wang’eye. Yesu ne owacho niya: “Walamo gi ma wang’eyo.”—Johana 4:22.
Marco medo wacho niya: “Kane afwenyo ni Nyasaye ok en Didek, winjruokna kode nochakore gikanyo.” Ka waneno Jehova kaka ng’at mantie to ok mana kaka ng’at ma midhiero, bedonwa mayot here. Muma wacho kama: “Ng’a ma onge hera, pok ong’eyo Nyasaye, nikech Nyasaye en hera.”—1 Johana 4:8.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn